Марко Ганчев
Отпечатъци от пръсти

chitanka.info

Природата направо в наште шепи

изсипва аргументи, да доказва,

че нейните процеси не са слепи

пулсации на клетки и на плазма.

С голяма цел изписва тя пътеки

и сложни кръгове, и мрежи гъсти,

различни върху пръстите на всеки

от нас, а има милиарди пръсти.

Не ни дарява с тоя отпечатък,

за да изтъкне нашата особа,

а се смилява през живота кратък

да ни спести амбиция и злоба.

За отлика от масата човешка

да не ламтим — в ръцете ни я има.

Останалото си е наша грешка.

И при това обидно повторима.

1975

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.